redek - Wikeriadur\nSavet diwar an anv-kadarn red, kar ivez d'ar ger rod.\nTesteniekaet en henvrezhoneg (retec).\nMeneget er C'hatolikon (redec).\nDa geñveriañ gant ar verboù rhedeg en kembraeg, resek en kerneveureg.\nredek /ˈreːdɛk/ verb gwan ha verb kreñv eeun (anv-gwan-verb : redet) (displegadur)\nMont buan war-raok o lakaat e dreid, e bavioù, an eil a-raok egile.\nredek da ul lec'h bennak\nAr re all, pa glevjont, a redas ivez d'ar gambr, ha ma voe eno neuze trouz ha garm spontus. — (Fañch an Uhel, Kontadennoù ar Bobl/3, Al Liamm, 1988, p. 14.)\nredek un dra bennak (bro, ar vro, ar maezioù)\nredek tud ar merc'hed, ar baotred (gwelout ivez war-lerc'h);\nredek loened : chaseal\n'redek ar c'houez: ober ar c'houez\nEn doare-skrivañ etrerannyezhel e vez skrivet redeg.\nbezañ dibret e varc'h da redek\nredek an douilhez\nredek an taol\nEtre an dimeziñ hag an eured e vez an diaoul o redeg. — (Jules Gros, Le trésor du breton parlé Troisième Partie, 1974, p. 312.)\nEtre an embannoù hag an dimeziñ e vez an diaoul o redeg. — (Jules Gros, Le trésor du breton parlé Troisième Partie, 1974, p. 312.)\nGwell eo ur c'had tapet evid diou o redeg. — (Jules Gros, Le trésor du breton parlé Troisième Partie, 1974, p. 304.)\ngalleg : courir (fr) ; couler (fr) (en parlant d'un cours d'eau)\nkembraeg : rhedeg (cy)\nkerneveureg : resek (kw)\nsaozneg : to run (en) ; to flow (en)\nAdtapet diwar « https://br.wiktionary.org/w/index.php?title=redek&oldid=326048 »\nKemmoù diwezhañ degaset d'ar bajenn-mañ d'an 2 Meu 2022, da 21:14.


The Pirate Bay berraet e TPB a zo ul lec'hienn ma c'haller eskemm restroù torrent. Diazezet eo e Sveden, ha krouerien al lec'hienn a embann ez eo «servijour torrent brasañ ar rouedad». Ouzhpenn ur milion a weladennerien a vefe bemdez. tracker Bittorent brasañ ar bed eo ivez.\nE miz Mae hag e miz Even 2006 e voe meneget alies anv The Pirate Bay er c'hazetennoù, rak un arouez eus ar stourm a-enep da oberoù an tiez-embann bras (anvet major) hag a-enep da gemmoù ar gwirioù oberour eo.\nE miz Ebrel 2009, krouerien al lec'hienn Peter Sunde, Fredrik Neij ha Gottfrid Svartholm a oa bet barnet kablus e-pad prosez Pirate Bay e Sveden evit bezañ sikouret da dremen e-bioù al lezennoù perc'henniñ . Kondaonet e oant bet d'ur bloaz toullbac'h ha d'un tailh-kastiz. E lod broioù eo bet rediet dre lezenn da stoufañ an hent etrezek al lec'hienn internet The Pirate Bay. Dre tremen dre ur Proxy e vez tu tizhout al lec'hienn memestra.\nManifestadeg e Stockholm pa voe kemeret ar servijourien, d'an 3 a viz Even 2006\nThe Pirate Bay a zo unan eus al lec'hiennoù brasañ enno restroù BitTorrent. Kement-se a zo difennet e meur a vro, rak eilennoù diavaez lezenn eo ar restroù-se.\nDiwar urzh ministrerezh justis Sveden (d'an 31 a viz Mae 2006) , e voe kaset 50 poliser da furchal ha da dapout servijourien al lec'hiennoù hag ivez servijourien an herbec'hier anvet PRQ, en o zouez re Piratbyrån, (un aozadur distag, e bal stourm evit ar gwir da reiñ restroù). 300 lec'hienn ha n'o doa liamm ebet gant The Pirate Bay a voe stanket. Tri merour hag herberc'hier al lec'hienn a voe harzet ha goulennataet gant ar polis, ha laosket e voent da vont kuit e fin an devezh.\nUr chadenn skinwel a skignas dielloù enno peadra da brouiñ o doa tud MPA pouezet war gouarnamant Sveden hag o doa graet anv eus kastizoù argant a-enep da Sveden. Kement-se a zo kontrol da vonreizh Sveden (disparti ar galloudoù), peogwir ne c'hall ket ar gouarnamant aozañ prosezoù. War a dachenn bolitikel e voe lakaet an afer, pa c'houlennas izili Centerpartiet ma vefe aozet ur bodad enklask kaset gant kannaded diwar-benn izili minsitrerezh ar justis o doa lakaet prennañ al lec'hienn.\nServijourien The Pirate Bay a voe digoret en-dro en Izelvroioù d'an 2 a viz Even 2006. 600 den a vanifestas e Stockholm hag e Göteborg a-benn diskouez o c'henskoazell. D'ar 14 a viz Even 2006 ec'h embannas unan eus merourien al lec'hienn e oa bet kaset en-dro ar servijourien da Sveden. Ne voe tamm displegadenn ebet, met soñjal a reer e oa bet pouezet warno gant ministrerezh justis an Izelvroioù ha gant hini ar Stadoù-Unanet.\nE miz Genver 2007 e reas krouerien The Pirate Bay ur galv a-benn kaout peadra da brenañ enezenn Sealand a-benn sevel ur vroadig. Met ne voe ket eus ar werzh, rak Priñs Michael Bates a nac'has ma vefe implijet e enezenn a-enep da lezennoù etrebroadel. Neuze e lavaras Tobias Andersson e chomfe The Pirate Bay e Sveden.\nE miz Even 2007 e kinnigas merourien The Pirate Bay ur servij skeudennoù hep tamm kontrollerezh ebet, anvet Bayimg .\nD'an 21 a viz Even 2007 ec'h embannas merourien The Pirate Bay e felle dezho kas meur a embregerezh dirak al lez-varn, goude ma vefe bet embannet kemennadennoù MediaDefender. Er c'hemennadennoù-se, hag a voe skignet war internet, ez eo splann e labouras MediaDefender evit an embregerezhioù-se dre glask distruj trackerien The Pirate Bay. Sed roll an embregerezhioù tamallet gant The Pirate Bay :\nTwentieth Century Fox Sveden\nEmi Music Sveden\nUniversal Music Group Sveden\nParamount Home Entertainment Sveden\nActivision Nordic Filial hag Activision ar Rouantelezh-Unanet\nSony Bmg Music Entertainment Sveden\nD'an 31 a viz Genver 2008 e tivizas ur prokulor svedat kas pevar merour al lec'hienn dirak al lez-varn. Ar prosez a grogas d'ar 16 a viz C'hwevrer 2008, hag ar c'hastiz a c'hallje bezañ 123 000 euro hag ur bloavezh toull-bac'h. Rebechet e vez ouzh Hans Fredrik Neij, Per Svartholm Warg, Peter Kolmisoppi ha Carl Lundström bezañ aotreet eilañ un ugent bennak a bladennoù, a filmoù hag a c'hoarioù video.\nD'an 12 a viz Eost 2008 e c'houlennas Giancarlo Mancusi, ur prokulor italian, ma vefe stanket an anv domani hag ar chomlec'hioù IP implijet gant The Pirate Bay. Merourien The Pirate Bay a gemmas diouzhtu o chomlec'hioù IP.\n↑ Abordage raté de «The Pirate Bay», Libération, 8 a viz Even 2006\n↑ The Pirate Bay de nouveau présent sur des serveurs en Suède, kemennadenn AFP, 14 a viz Even 2006\n↑ The Pirate Bay de retour chez lui, Ratiatum, 15 a viz Even 2006\n↑ ThePirateBay : des documents confirment les pressions, Ratiatum, 21 a viz Even 2006\n↑ Bodström welcomes interference probe, The local, 21 a viz Even 2006\n↑ US government behind Pirate Bay raid, The Local, 2 a viz Even 2006\n↑ La solution pour légaliser le P2P, achetez une île, Ratiatum, 15 a viz Genver 2007\n↑ La Principauté de Sealand ne sera pas vendue aux pirates, Ratiatum, 19 a viz Genver 2007\n↑ The Pirate Bay restera amarré en Suède, Ratiatum, 24 a viz C'hwevrer 2007\n↑ The Pirate Bay files charges against media companies\n↑ Ca sent le sapin pour Pirate Bay ?, ZATAZ, 1añ a viz C'hwevrer 2008\nAdtapet diwar « https://br.wikipedia.org/w/index.php?title=The_Pirate_Bay&oldid=1988577 »\nKemmoù diwezhañ degaset d'ar bajenn-mañ d'an 25 Ebr 2022, da 18:16.


Journal de Renaud Camus, jeudi 25 février 2021\ncréée le jeudi 25 février 2021, 19 h 11\nmodifiée le vendredi 26 février 2021, 0 h 38Plieux, jeudi 25 février 2021, six heures et demie, le soir. Il règne autour de moi un certain nombre d’incertitudes, point trop désagréables toutefois. M. mon bibliothécaire ~~ ~~~ ~~~~ ~~~~~~~ ~~~~ ~~~~~~-~~~~~~ ~~~ ~~~~~ ~~~~~~~~~ ~~~~~~~~~~ ~~~ ~~~~~~~~~~~~, ~~~ ~~~~~~ que, par une ~~~~~~~~~~~ ~~~~~ ~~ ~~~~ ~~~~~~~~, ~~~ ~~~ ~~~~~~~~ ~~~~~ ~~~ ~~~~~~~ ~~~~ ~~~~~~, ~~~ ~~~ ~~~ ~~~ ~~~~~ ~~~~~. ~~~ ~~~~~~~ ~~’~~~~~~~~~~~~ ~~~ ~~~~~~~~ ~~~~~~~~~~ ~~ ~~~~~~ pour le procès ~~~ ~~~~~~~~~~~~ ~~~~~~~ ~~~~ ~~~ ~~~~~~~~~ ~~~~~~~~~ ~~~~~~~ ~~~ XVIIe ~~~~~~~~ ; ~~~~~, ~~~ ~~~~ ~~~~~~~~ ~~~~~~ ~~~ ~~~~~~~~~~~ ~~~~~~~~~, ~~~ ~~~ ~~~~~~~~~ ~~~~~~~~~~~ ~~~~ ~~~ ~~~~~~. J’imagine que j’arriverais ~~ ~~~~ ~~~~~ ~~ ~~~ ~~~~~~~~~~~~ ~~~~~. ~~~~~~ ~~~~~ ~~’~~ ~~~~~~~~~~ ~~~~~ ~~~~~~ ~~~~ ~~~~~~~~~~, ~~~~~ ~~~~ ~~~~~~~~~ ~~~~~~~~~~ ~~~ ~~~~~~~ ~~’~~~~ ~~~~ disponible.\nL’audience ~~~ ~~~~~~~~-~~-~~~~~, ~~’~~~~~~~~~ ? Les nouvelles du ~~~~~~ ~~~~~~~~~~ ~~~~~ ~~~~~ ~~~~~~~~~~~, ~~~~~~~~~~ ~~~~~ ~~’~~~~-~~~-~~~~~~~. ~~’~~~ ~~~~~~ ~~’~~~~~~ ~~ ~~~~~~ ~~~~~~ ~~~ ~~~ ~~~~~~~, ~~~ ~~~ ~~~~~~~~~ ~~~~~~~~~~~~~~ ~~’~~~~~~~~~~~ ; ~~~~~ ~~~ ~~~~~~~ ~~~~ ~~~ Justice, malgré la ~~~~~~~~~~, ~~~~~~~~~~ ~~~~ ~~~~~~ ~~~~~~~~~~~, ~~~ ~~~~ ~~~ ~~~~~~~~~~~ ~~~~~ ~~~~~~~~~. ~~~ ~~’~~~~ ~~~~ ~~~~~~~~~ ~~~ ~~’~~ ~~~~~~~~, ~~’~~~~~~~ ~~~’~~~ ~~’~~~~~~~~~~~ ~~’~~~~ ~~~~ ~~~ ~~~~~~~~~~, ~~~~~ ~~~~ fois. Néanmoins il ~~~ ~~~~~~~~~ ~~~~ Me ~~~~~~~ ~~~~~~~~~~~ ~~~~~~~~ ~~~~~~~~~~~ ~~~~~ ~~~~~~ ~~~ ~~~~~~~~~. ~~~ ~~~~~~ ~~~ ~~~~ ~~~~ ~~~~~~~~~~ ~~~~~~~~~ ~~’~~~ ~~~~~ ~~~~ ~~~ ~~~~~ ~~~~ ~~~~~ ~~~~~~~~~~ de plus de ~~~~~~~~~-~~~~~~ ~~~~~~~ ~~~ ~~~~~~~, ~~~ ~~~~ ~~~ ~~~~~ ~~~~~ ~~’~~~~~~~~~~ ~~~~~~ ~~~~~~ ~~~~~~~~~, ~~~~~ ~~~ ~~~~~~~~~. ~~~ ~~~~~ ~~~ ~~~~~ ~~~~ aléas.\nLe ~~~~~~ ~~~~~~~~~~~ ~~~~~~~ ~~~ ~~~~~~~~~~~ sur le statu ~~~~ ~~~~~, ~~~ ~~~~~~~~~ — ~~~~~~~ ~~~~~~~~~ ~~~~ ~~~~~~~~~~~ ~~~~~~~~~~ ~~~~ ~~’~~~~~~ ~~~~~~~ ~~~~~~~~~~~, ~~~ ~~~~~~~~ ~~~~~~~~~, ~~~ ~~~~~~ ~~~’~~~ ~~’~~~~~~~~~~ ~~~ ~~~~~~~~~~~~ ~~~~~ ~~~~~~ ~~~~~~~~, ~~~~~ une offre. Le ~~~~~~~~~~ ~~~ ~~~~~~~~~~ ~~~~ ~~~ ~~~~~~~~~~~~~~ ~~~ ~~~~~~~~~ ~~~ ~~~~~ ~~~ ~~~~~~~~~~~~ ~~~~~~~~ ~~~~~ ~~~~~~ ~~~ ~~~~~~~~, ~~~~~ ~~~ ~~~~~~~~ ~~~~~ ~~~ ~~~~~~~~. ~~~~~~ ~~~~~ ~~~~~ ~~~ sommes pas si ~~~~ ~~ ~~~~~~~, ~~~~~~~ ~~~ ~~~~~~ ~~~ ~~~~, ~~~~ ~~~~~~~~~~ ~~~~~ ~~~ ~~~~~, ~~~ ~~’~~~~~~~~~~, ~~~~ ~~~ ~~~~~~ ~~ ~~~~ ~~~~~ ~~~~~~~~~~~. ~~~~ ~~~~~~~~~~~ ~~~~~ ~~ ~~~~~~~ offert toute sorte ~~~ ~~~~~~~~~~~, ~~~~~~ ~~~~~~-~~~~~. ~~~ ~~’~~~~ ~~~~~ ~~ ~~~~~ ~~~ ~~~~~~~~~~.\nvoir l’entrée du jeudi 25 février 2021 et ses 9 images dans Le Jour ni l’Heure


08/10/2014 dans a bep seurt | Lien permanent | Commentaires (0)\nSetu-eñ o tegouezh gant e varc'h-houarn, mall warnañ. E-lec'h kenklañ e velo en e sav, harp ouzh ar voger pe ouzh bord ar ribl, e taol anezhañ war an douar. Ha mont tre diouzhtu en ur redek e-barzh ar varaerezh-saloñs-te. Etre taolioù ar saloñs-te hag ar gweturioù klenk war ar ru, a-hed ar ribl, n'eus plas ebet d'an dud war droad da dremen hep ober ur gammed dreist ar machin.\nDont a ra er-maez en ur redek adarre. Ha mont e-biou ha diouzhtu tre e-barzh ar Franprix e-kichenn.\nTremen a raio un deg munutenn bennag. Hag un deg bennag a dremenerien ivez. An darn vrasañ anezho a c'horreka o bale, ha neuze ur gammed dreist ar bern houarn ha setu tout. Unan bennag anezho, neuz ar souezh warno, a bar warnomp. Ha ni, diazezet mat en hor c'hadorioù, a chom diseblant : n'eus netra emaomp e soñj ober.\nUr vaouez a zegouezh, a-gevred gand he fried. Chom a ra a-sav ha parañ he daoulagad war bep hini ac'hanomp. Komprenn a ra n'eo kiriek den ac'hanomp. Ha n'eus den e-barzh ar stal. Setu-hi kuit gant keuz.\nSetu matezh ar stal o tont, plac'h yaouank chichant anezhi, ur bladennad ganti war he daouarn. Chom a ra a-sav ur pennadig dirak al luziaj, ha distreiñ da servijañ unan, diluz an hent etrezek ennañ. Dont a ra en-dro koulskoude ha neuze ur gammed kran dreist ar velo brein (ho tigarez Decathlon!)\nPa zifluk ar paotr yaouank er-maez eus ar Franprix, ne daol sell ebet warnomp. E bakad gantañ en e zorn kleiz e krog en e varc'h gant e zorn all. Hag eñ kuit en ur redek, war-lerc'h ur mignon dezhañ, mall warno o-daou.\n23/08/2013 dans istoriouigoù tavarn ... pe ar seurt-se | Lien permanent | Commentaires (0)\nGraet eilennoù d'am alc'hwezioù-ti prim ha prim gant ar mekanik bihan a zo gantañ. N'hall ket dresañ ma alc'hwez karr-tan avat.\n- "Kit 'ta da balier Leclerc e Gwened. Eno e c'hallo ma c'heneiler cheñch e grogennig d'hoc'h alc'hwez. Ne vo ket ret eilañ anezhañ." emezañ. "Me n'eus ket ar peadra ganin evit ober se. Goulennet e vez ar servij-se diganin ur wech bennak bemdez koulskoude. Med ne fell ket din postiñ arc'hant er stal ken. E soñj mont war ma leve emaon. 62 vloaz on."\n- "En oad-se e oan ivez pa oan aet da retredet", emezon-me\n-"War var emaon memestra. Penaos e vo abuset ma amzer ganin pa vin war ma leve? Emaon o soñj e mignoned din: n'eo ket brav dezho a gav din."\n- "Ma n'ho peus raktres ebet..." emezon-me.\nTroc'het eo ma c'haoz din. An dud a vez o klemm, ne vezont ket o klask ali. Ankouaet an dra-se ganin ur wech ouzhpenn.\n- "Bremañ, pa'm bez amzer vak e vezan o velbetat un dra bennag em zi."\nPezh n'eo ket gwall zisheñvel diouzh ar pezh e vez oc'h ober amañ evel-just.\nHa me o lavaret:\n- "An den, pa vez o telc'her ar seurt stal, e rank plijout ar mekanik dezhañ".\n- "Ur mekaniker on. Desket ar vicher ganin en Aerlu. Setu, aet on dija war ma leve" emezañ en ur mousc'hoarzin. Hag eñv o kontañ din pegen brav e oa dezhañ en Aerlu gant ar beajoù.\n- "Gant ar stalig-mañ, n'ho pez ket kalz a amzer vak marteze?"\n- "N'eo ket ken fall-se: serriñ a ran pa'm bez c'hoant, gozig. Ret din delc'her kont eus ar stalioù all memestra. Rak n'eo ket forzh peseurt stal a zo amañ er palier. Dibabet int bet."\n15/07/2013 dans istoriouigoù tavarn ... pe ar seurt-se | Lien permanent | Commentaires (0)\nWar an dachenn berniañ dilerc'hioù emaon war-bouez diskargañ ma dilerc'hioù strud. Teuler a ran ur sell ouzh ar paotr doare dezhañ bezañ e karg eus al lec'h. Anavezout a ran anezhañ. E-karg e oa bet e-pad ur pennad mat e Kêr ..., homañ e kreiz an douaroù. Amañ emaomp war an aod, un deg km bennag ac'hano, e-touez an douristed hag ar "c'holden-retretidi".\n- "Anavezout a ran ac'hanoc'h" emezon "C'hwi an hini eo a oa e karg e ..."\n- "Ya" emezañ\n- "Ha penaoz emañ kont amañ ?"\n- "Bravoc'h e oa eno ..."\n- "Amañ e vez amsent an dud ?"\n- "Ya ! "\n- "Setu e oa ezhomm eus un den a skiant-prenet."\n- "Ya evel-just"\n12/07/2013 dans istoriouigoù tavarn ... pe ar seurt-se | Lien permanent | Commentaires (0)\nPerak e vez dichek o emzalc'h er broioù estren gant ar Saozon? (A-hervez. Me n'on ket sur eo gwir an dra-se). Perak e vez prenet kement a draoù ganto ken e vezont dindan dle betek re? "Shopaholic" a vez graet eus se e Saozneg. Perak eo bet Breizh-Veur o vrezeliñ aliesoc'h eget kement bro all e-kerz an hanter gantved diwezhañ ?\nAbalamour d'an impalaeriezh, eme Jeremy Paxman, kazetenner er BBC anezhañ. Hag eñv o paouez embann un DVD diwar-benn an impalaeriezh-se. Gwelet ar rann gentañ ganin war ar skinwel. Interesus. Setu prenet an dvd e bemp rann ganin.\nHa levezon an impalaeriezh c'hall war ar C'Hallaoued a-vremañ? Me a garfe e vefe diskouezet ivez\n09/06/2013 dans cheñchamant a deu er bed | Lien permanent | Commentaires (0)\nDiriaou ar sizhun a zeu e vo votadeg e Bro Danmark. Anvet e vo ar Folketing evel ma vez graet eus ar parlamant eno. Setu ma vez lakaet poltredoù eus ar re war ar renk war wel e pep lec'h. E Frañs e vezont peget ouzh mogerioù. Er vro-mañ e vezont staget ouzh ar postoù-gouloù. Emañ an daou-mañ e-kichen aerborzh Kopenhag. Ha gwelet 'm eus re ar plac'h ouzh kasi pep post war ar straed. D'ober un tamm barzhoniezh e ro tro a-wechoù : glaz ha ruz eo livioù an dou du.\nAr minister kentañ an hini a zibab deiziad ar voterezh. Evel e Breizh-Veur. A-greiz-holl e vez kemennet. Ha neuze bec'h d'ar postoù! Da dapout ar re a zo darempred en o zro. Pa ne vez ket plas a-walc'h, koulskoude, e vez lakaet poltredoù eus meur a zen war ar memes post. Red d'an den pignat neuze.\n07/09/2011 dans a bep seurt | Lien permanent | Commentaires (0)\nAl listenn-mañ zo bet savet gant kevredigezh an droadeien(*) eus Bro-Danmark, studiet ganti ar gwall zarvoudoù maz eus bet lazhet troadeien.\n1) Kerzhit gant ribloù an hentoù... Paz eus anezhe.\n2) ... Petramant kerzhit gant tuioù kleiz an hentoù.\n3) Un tamm fluo pe ur c'houlaouenn a vo ganeoc'h pa vezo teñval.\n4) Arabat mont a-drek ar gweturajoù o vont war a-dreñv.\n5) Arabat dont war an hentoù ken na vo aet kuit ar busoù.\n6) Bezit war evezh en treuzennoù-troadeg.\n7) Diwallit ouzh ar c'hirri-boutin hag ouzh ar c'hirri-samm dreist-holl.\n8) Arabat dont war an hentoù d'ar red.\n9) Mard oc'h senior emaoc'h muioc'h war var.\n10) Deskit reolennoù an tremenerezh d'ho pugale. Bezit c'hwi hoc'h-unan ur skouer vat.\nE Bro-Danmark e ra ar re zo war o leve 1/3 eus ar re lazhet. 66% eus ar gwall zarvoudoù a zegouezh en hanter-vloaz ar goañv.\n(*) ar re a ya war droad.\n05/08/2011 dans a bep seurt | Lien permanent | Commentaires (0)\nE Bro Danmark, e-kreiz an tevennoù, emaomp adarre, ma gwreg ha me. Brav an amzer, splann an heol, yac'h an avel. Yen ar mor memestra, n'eus ket anv da neunvial. Bale a-hed an draezhenn divent, sellet ouzh an Alamaned o rouzañ, ne lavaran ket. Ha mont gant ar marc'houarn e rouantelezh ar velo.\n10/05/2011 | Lien permanent | Commentaires (0)\nPaotrigoù, evidoc'h eo ar re zu hag ar re ruz. Hag evidoc'h plac'higoù ez eus ar re roz hag ar re wenn (ha roz).\nE Decathlon on en em gavet gant an diskouezadeg-mañ eus veloioù evit ar vugale. Hag e Bro Danmark em boa gwelet hevelep tra. Livioù kreñv d'ar baotred ha livioù flouroc'h d'ar merc'hed.\nE Bro Danmark ouzhpenn ne oamp ket deuet a-benn da gavout ur c'hoariell Lego a-feson evit hor plac'hig vihan, daou vloaz dezhi. Bon, ni an hini a gave deomp ne oant ket a-feson rak, gwela pezh a zo, he deus plijadur o c'hoari gant re he breur. Memestra e vez lavaret : biskoaz n'eo deuet Lego a-benn d'ober berzh gant ar plac'hed.\nMad eo deomp memestra pa emañ IKEA oc'h ober an traoù evel 'zo dleet. Ouzh dor privezhioù ar baotred 'm eus bet gwelet ar skritell-mañ, heñvel ouzh hini bet lakaet ouzh dor privezhioù ar merc'hed :\nHag e-barzh ez eo gwenn an dafar d'ober war-dro ar babigoù :-)\nMa ! Ma ne vefe ket roet skouer vat deomp war an dachenn-se gant an dud eus Bro Suede e vefemp dipitet evel-just :-)\n17/11/2010 dans cheñchamant a deu er bed | Lien permanent | Commentaires (0)\nEn ur bourmen war Gae an Tournelle e Pariz e oan. Erru war ar blasennig-mañ, on en em gavet gant an dra-se.\nDa gentañ e kave din e oa paotred ar c'hanioù-skarzh o labour aze dindan douar. O sellet a-dostoc'h, ne oan ket sur ken. Da betra e oa bet lakaet an teir fun-se ? Tri faotr a oa e-kichen o fardañ traoù. Hag unan anezho o tont d'am gaout. Ha me d'ober goap :\n- Petra emaoc'h oc'h ober ? Kas oksijenn e-barzh ?\n- O lakaat ar fibrennoù optikel emaomp. Klevet hoc'h eus diwar o fenn moarvat ?\n'M eus ket amzer da respont, ma teu un den taer e zoare :\n- Ne chomo ket an dra-se amañ ? emezañ, en ur ziskouez ar glouedig. Hag eñ ostiz an davarn o tigeriñ e stal. War-nes lakaat an taolioù hag ar c'hadorioù war riblenn ar straed emañ.\n- Emañ an den-se o tegas an internet tizh braz deoc'h, emezon-me\n- Traoù zo a zo kalz pouezusoc'h eget an internet ! eme unan bennak o tont eus a-dreñv ma c'hein, neuz taer warnañ ivez ha doare dezhañ bezañ breur d'egile.\nSabatuet an tamm ac'hanon, e kav din ne vefe ket brav din toullañ kaoz. Setu eñ o telc'her warnon :\n- Ar c'hengreadur! Se 'zo kalz pouezusoc'h ! Ne gav ket deoc'h ?\nE-keit-se e ya ar gaoz etre paotr ar fibrennoù optikel hag an ostiz:\n- Kemennet e oac'h bet, eme an eil\n- Ne oa ket lavaret e vefe evel-se. M'am bije gouezet em bije lavaret d'am c'hoskor chom er gêr.\nMont a ran gant ar c'hazh da c'horren ma fri ouzh labour an daou baotr all doare dezho kempenn ar fibrennoù. Unan a gav din un tamm, ur milimetr e ziametr, ur pemp neudenn e-barzh.\n- Pegement e kasit e-barzh ?\nTrugarekaat a ran ha sachañ ma skasoù\nUr pennadig goude e teu ar raneller zo ac'hanon en-dro war-hed taol d'ober ur sell a-guzh. Deuet an ostiz a-benn da gas kuit ar glouedig diwar dro e leurenn. Hag eñ o lakaat taol ha kadorioù en he flas. Prest eo an traoù da zegemer mat an douristed !\n26/05/2010 dans istoriouigoù tavarn ... pe ar seurt-se | Lien permanent | Commentaires (2)\nDroug o deus an Alamaned ouzh ar C'hresianed ? N'on ket sur !\nAñjela Merkel a zo aet an tu-gounit diganti er Bundesrat. Gant an tu kleiz eo aet ar maout e dilennadeg parlamant Nordrhein-Westfalen (NRW) disul. A-hervez e vefe drouklaouen an Alamaned abalamour ma asant o "C'hanzlerin" e vo roet sikour da Vro C'hres.\nDre zegouezh e oamp ehanet ma gwreg ha me e NRW digwener da noz o tont eus Bro Danmark. En Eschweiler edo hol leti. Ha ni o vont da glask un davarn da zebriñ koan. War blasenn an iliz en em gavjomp gant ur c'hant a dud en o sav dirak un ostaleri. Hag int o flapiñ hag oc'h evañ o banne .\nUl leurennig a oa bet savet ivez da c'hortoz prezegerien. Warni skeudenn ur paotr yaouank o vont war ar renk gant ar SPD.\nE-barzh an davarn, azezet ouzh un daol, un dornad tud war e dro, edo ar paotr. Komzet e oa moarvat eus ar pezh da lavaret tuchantik war al leurennig. Pennoù bras ar parti a oa deuet d'e skoazellañ. Unan anezho am eus gwelet kent er skinwel. Kanad Europa eo marteze.\nEvit reiñ skoaz da Vro C'hres, n'on ket sur eo an dra-se a-enep grad vat an dud a welemp . Rak Grek eo an davarn e oant oc'h evañ he bier. Hag al lec'h-se a blij dezho war a seblant. Daoust d'an dister a oa blaz ar mousaka bet debret ganeomp!\n12/05/2010 dans istoriouigoù tavarn ... pe ar seurt-se | Lien permanent | Commentaires (0)\nHawai yen pe ar vuhez war-lerc'h ar besketaerezh\nN'eo ket echu ar goañv c'hoazh, hervez ar meteo. Hag er mor Baltik e oa listri dalc'het a-nevez zo gant ar skorn. Bez ez eus tud koulskoude hag a zo doare dezho bezañ en o butun ouzh ar riv. Ha darn o surfiñ daoust d'an amzer-se. Estlammet an tamm senior ac'hanon o paouez bezañ dalc'het en e di gant ar waskenn barpagn e-pad ur miz hanter !\nKlikit amañ da welet an doareoù e Klitmøller, kêr war an aod e Bro Danmark an Hanternoz.\nAmañ dindan e c'hellit digeriñ ar fotoioù gant pep a destenn bet troet e brezhoneg\nE Klitmøller, kêr mor an hanternoz, ez eo krog tud yaouank desket da ziazezañ. Savadurioù nevez hag intrudu a zifluk eus an traezh tra ma gresk ar gêriadenn, hag hi an hini nemetañ a ra er c'horn-bro. Unan e penn-pellañ Danmark, enlouc'het warnañ skolioù bet serret, stalioù aet da get ha kêrioù o koazhañ. Kregiñ en deus graet an diorren positiv gant ur strollad surferion.\nfoto1 Foto: Kristine Kiilerich\nAn Hollandad Sjoerd Kok en deus dilojet da gKlitmøller c'hwec'h vloaz hanter 'zo. E vakañsoù e kêr e oa bet meur a wech ha dedennet e oa gant an doareoù distenn hag ar surf digor bloaz-pad.\nfoto2 Foto: Kristine Kiilerich\nEn ur ober pemp bloaz ez eus bet savet 50 ti nevez en douar traezh e kêr an aod e 825 annezad.\nfoto3 Foto: Kristine Kiilerich\nAn "ti-mission" kozh zo bet lakaet da genvurev krouiñ gant tud o labourat gant an design grafek, al luc'hskeudenniñ hag ar merañ raktresoù.\nfoto4 Foto: Kristine Kiilerich\nOuzhpenn surferien a ziviz dilojañ da gKlitmøller. Martin Eigenbroth en deus divizet sevel tiegezh e Klitmøller, peogwir ez eus tro da gaout levezon war intrudu ar c'horn-bro ha da emouestlañ d'ar c'hevredigezhioù niverus e kêr.\nfoto5 Foto: Kristine Kiilerich\n« Eus un deiz d'un all e tilezas ar besketaerezh Klitmøller. Un deiz heverk e oa ken e oa, pa zizouaras ar bigi kuit diouzh kêr hag e chomjomp gant ur porzh-pesketa goullo ha nec'hamant "betek an divskouarn". An dra nemetañ hon doa amañ e oa ar besketaerezh » a gont Peter Sand Mortensen\nfoto6 Foto: Kristine Kiilerich\nEzel ti-klub pesketaerezh amatour Klitmøller eo an darn vrasañ eus ar besketaerien gozh a vicher. Pa oa degouezhet ar surferien er bloavezhioù 1980 meur a hini a oa amgredik. « E-pad un nebeud bloavezhioù hon eus sellet a-gorn an eil re ouzh ar re all. A-greiz-holl o doa kroget da brenañ an tier a oa chomet goullo. Adnevezet o deus bet anezho ha savet re nevez. Hag ur bern bugale zo deut ivez. »\nfoto7 Foto: Kristine Kiilerich\nSavadurioù bet dilezet gant ar besketaerezh a vicher a zo bremañ e kerz klub ar besketaerien amatour\nfoto8 Foto: Kristine Kiilerich\nEmañ Klitmøller e NorzhJylland war lez ar brasañ terouer natur miret e Bro Danmark : Handsted-reservatet.\nfoto9 Foto: Kristine Kiilerich\nHervez rakwel poblañs kumun Thisted e kresko niver ar vugale e Klitmøller hag en ur gêr all nemeti er c'humun.\nfoto10 Foto: Kristine Kiilerich\nSikouret eo Peter Steinfath, 13 vloaz dezhañ, da wiskañ e wiskamant-surfiñ goañv gant e vreur henañ Casper.\nfoto11 Foto: Kristine Kiilerich\nMeur a wezh bep sizhun emañ Peter Steinfath, 13 vloaz dezhañ, er-maez war ar gwagennoù.\nfoto12 Foto: Kristine Kiilerich\nSurferien ha re all a zibab anneziñ e Klitmøller. Laurids Mortensen, a labour gant diorren an takad, a gav dezhañ n'eo ket evit an doareoù surfiñ hepken. Klitmøller a sav dreist gant ar c'hreñv m'eo he c'humuniezh hag ar youl ez eus eno da zont a-benn eus an traoù.\n07/03/2010 dans cheñchamant a deu er bed | Lien permanent | Commentaires (0)\nUr brav a hironiñ !\nE-kichen kroashent-tro Alesia emaon, o vont da di ar re glañv. En ur zont er-maez eus ehan-lec'h an tren-buzug e taolan ur sell tro-dro din da gavout an davarn glouer ma vo debret meren enni ganin. E kuzh a-dreñv an Hipopotamus emañ.\nBrav ar sal. Na modern na kozh. Propr ha net memestra. Tomm livioù al lambruskoù ouzh ar mogerioù. Chichant ken ez eo an ostizez a-dreñv an daol-evañ. Mousc'hoarzh tout e tiskouez ma flas din eno. En ur sell ouzh meuz an devezh, "silzig eus Bro Auvergne", e kav din emaon en unan eus an tavarnioù dalc'het gant hor mignoned eus kreiz Bro C'hall. Hag int ken stank e Pariz.\nPa tostaan ouzh ar c'hef e welan ez eo kinklet gant un dornad pegsunioù : "Stade Rennais", "Saint-Malo" ... hag "Aurillac" ...\n"Doare d'an ti-mañ da vezañ liammet ouzh Breizh." emezon d'an ostizez, hag hi, mousc'hoarzh tout adarre, lentig marteze, ne lavar ger.\nEn ur vont kuit e welan kartenn gozh hor bro a-istribilh ouzh ar voger. Hag ur skritell a-us dezhi : "Grit plijadur da Vro Normandi, debrit istr"\n12/02/2010 dans istoriouigoù tavarn ... pe ar seurt-se | Lien permanent | Commentaires (0)\nEus al lennegezh da vuhez ar gevredigezh\nEchu on lenn "ur Breizhad oc'h adkavout Breizh" a-benn ar fin. Lavaret 'm eus bet dija ez eus magadur fonnus d'ar spered e-barzh al levr-se.\nMeur a rannad eus sevenadur ur bobl a zo studiet : al lennegezh, ar c'hoariva, ar yezh, an istor ... ha me oar me ...Re liesseurt an danvez d'ober ur c'hrennad anezhañ.\nA-hed ar pemp bloaz ma oa skrivet ar pennadoù bet embannet eo bet kemmet krenn gant Roparz Hemon e respont d'ar goulenn-mañ : dre be hent dihuniñ Broad Vreizh ? Setu pezh a lavar a-zivout-se :\n"Pa'm eus savet « Gwalarn » e kave din ne oa nemet un dra hepken a rae diouer d'ar brezhoneg : ul lennegezh. Ma vije roet da Vreizh ul lennegezh vras en he yezh, e teuje buan, a greden, d'he c'harout ha d'he azaoueziñ, ha lakaat ar yezh en he sav-plom ne vije nemet ur c'hoari. Klaskomp sevel ul lennegezh, hag ar peurrest a vo tizhet hep poan na tregas."\nYa ! Met hep buhez, lennegezh ebet :\n"Ar vuhez a dle magañ al lennegezh. Hogen peseurt lennegezh a c'hell diwanañ e-lec'h n'eus ket a vuhez ? Brav eo krouiñ ul lennegezh, hogen bravoc'h ha retoc'h krouiñ ur vuhez. Hag hep yezh dereat, hep deskadurezh, hep emskiant vroadel, peseurt buhez a c'hell bezañ en ur vro ?"\nSetu dirazañ e labour en dazont :\n"N'em eus ket ezhomm ... lavarout e vin mui-ouzh-mui dalc'het gant al labour kevredigezhel, a gemero mui-ouzh-mui a lec'h marteze e « Gwalarn ». Betek an deiz ma vo medet eost kentañ hor striv : ma vo krouet e Breizh ur vuhez speredel, ma kellido diwarni ul lennegezh nevez, disheñvel diouzh an hini a vennen e 1925 kenframmañ en un taol, talvoudusoc'h hep mar, daoust na vo ket bravoc'h."\nE 1930 e oa bet skrivet al linennoù-se. Adembannet int bet gant Roparz Hemon e-unan e 1972, pa oa en e 72 vloaz. N'ouzon ket hag en deus lavaret e meno diwar-benn ur pal ken diaes da dizhout pa oa aet kozh. En ul lizher en doa skrivet da Vaodez Glandour pa oa tost da fin e vuhez e lavare koulskoude :\n"Tud yaouank e-leizh a studi ar brezhoneg bremañ. Hep mar, lod anezho da vihanañ a zalc'ho"\n04/02/2010 dans cheñchamant a deu er bed, levrioù | Lien permanent | Commentaires (0)\nHa war-lerc'h ar binvidigezh ?\nEmaon o lenn "Ur Breizhad oc'h adkavout Breizh" gant Roparz Hemon. (*) Unan eus ar pennadoù eo "Ar vroadelezh hag ar stad" e ditl. P'emañ Sarkozy o klask kas en dro an diviz diwar-benn identitelezh broad Frañs, setu me lakaet ranell.\nHervez RH ar stad a zo he fal kentañ derc'hel ar galloud. Rak-se he devez ezhomm atav un dra bennak da vodañ an dud dindan he beli. Pa ned a ket ur meizad en-dro ken e vez kemeret unan all ganti.\nSetu un tammig eus pezh a lavar Roparz Hemon :\n"Ar Rener, ar rummad-rouanez, setu kreizenn ar Stad gwechall ; ar Rener hervez al Lezenn, ar Rener hervez Doue, ma c'halle en em vodañ en-dro dezhañ pobloù disheñvel hep bezañ e riskl da goll o broadelezh... Ha mar deus e-barzh ar Stad un elfenn all a unvaniezh, n'eo ket ar vroadelezh eo, hogen kentoc'h ar Gredenn.\nE dibenn an triwec'hvet kantved, gant derou beli ar bobl, emañ lakaet ar vroadelezh da ziazez ar Stad. Er Stadoù-Unanet, e Bro-C'hall da gentañ. Un tamm dre-holl goude se.\nEzhommoù ar C'henwerzh hag an Ijinerezh : Pinvidigezh. Sklaeroc'h-sklaerañ e teu bemdez e vo ger-stur nevez ar Stad. Adal ar c'hantved diwezhañ emeur douget da anavezout pouez ar Binvidigezh war vuhez an den hag ar Stadoù.\nNe voe nemet tamm-ha-tamm ma teuas e penn un nebeut tud e c'halle ur Stad bevañ hep d'an holl annezerien kaout un hevelep Kredenn.\nKen diaes all da veizañ ha m'eo hiziv dimp meizañ e c'hell tud o komz yezhoù disheñvel, bevañ kichen-ha-kichen ha kenlabourat da vererezh ar Stad\n... en hevelep doare ma voe Dihun ar Feiz, da amzer an Disivoud, pennabeg da zisrannerezh ar Stad diouzh ar Gredenn, goude bezañ startaet evit ur mare o liammoù, e vo, gwirheñvel eo, Dihun ar Vroadelezh en naontekvet kantved, goude bezañ startaet al liammoù etre ar Vroadelezh hag ar Stad, pennabeg d'o disrannerezh."\nHep mar na marteze eo mennet stad-vroad-Frañs da blediñ muioc'h-mui gant hor "pinvidigezh". Ha setu ar G20 ivez oc'h ober dreist-holl war-dro an ekonomiezh. Gwelet eo ivez eo mennet Barack Obama d'ober da ouarnamant Stadoù-Unanet plediñ gant arc'hantiñ yec'hed an Amerikaned.\nE Kopenhag e oa dalc'het ken start stadoù zo gant preder an armerzh ken n'o doa ket graet war dro hini nevez an endro evel ma vije dleet dezho.\n(*) Ur renabl eus pennadoù bet skrivet gantañ er bloavezhioù 25-30 e "Breiz Atao" pe "Gwalarn" eo.\nDastumet int bet en ul levr bet embannet e 1972 gant Al Liamm. Boued spered e-leizh ez eus e-barzh. Brav e vije bezañ bremañ un hevelep soñjour hag a skrivje en hor yezh.\n26/12/2009 dans cheñchamant a deu er bed | Lien permanent | Commentaires (0)\nBalises: armerzh, broadelezh, ekonomiezh, endro, identitelezh, Roparz-Hemon, stad


Zhōu Shùrén (Lu Xun) e 1930\nLu Xun (sinaeg 鲁迅 pinyin Lǔ Xùn) e oa anv-pluenn 周树人 Zhōu Shùrén (25 a viz Gwengolo 1881 – 19 a viz Here 1936), unan eus skrivagnerien bennañ Sina en XXvet kantved.\nSellet e vez outañ evel ouzh penn al lennegezh sinaat arnevez. E yezh ar bobl (白話 baihua) koulz hag e sinaeg klasel e skrive e zanevelloù berr, e arnodadennoù hag e varzhonegoù.\nUr buruteller e oa anezhañ ivez, un troer hag un embanner. Er bloavezhioù 1930 e voe anvet da gadoriad 中国左翼作家联盟 (zhōng guó zuǒ yì zuō jiā lián méng) Kevread skrivagnerien kleizour Sina e 上海 Shanghai.\nD'an 2 a viz Meurzh 1930 e voe krouet ar C'hevread gant un daou-ugent skrivagner bennak a save a-du gant Strollad Komunour Sina enep Strollad Broadelour Sina (中國國民黨 zhōng guó guó mín dǎng).\nUl levezon vras o devoe skridoù Lu Xin war buhez sevenadurel Sina, ha meuleudet e voe gant ar galloud sinaat goude 1949, Mao Zedong o vezañ unan eus bamourien labour ar skrivagner a-hed e vuhez.\nPetra bennak ma oa-eñ ur c'hleizour, biskoazh ne emezellas Lu Xin e Strollad Komunour Sina. Evit ar frankiz a spered e stourme.\nAdal 1960 e voe oberennoù Lu Xin troet e saozneg, hag e yezhoù all goude.\n4 Doare ha soñjoù\n8 Levrioù gant Lu Xun\nTi kozh Lu Xun e Shaoxing\nBet ganet e Shaoxing, er rannvro Zhejiang, e voe Lu Xun anvet 周樟壽 Zhōu Zhāngshòu, e anv kevredigezhel o vezañ 豫山 Yùshān "Ijin ar Menez", a voe kemmet diwezhatoc'h e 豫才 Yùcái "Ijin Henan".\nE 1898, kent dezhañ mont da Skol-Vor Jiangnan e tibabas an anv kevredigezhel 樹人 Shùrén, "den desket".\nDesket mat e oa an tiegezh Zhou e Shaoxin : Zhou Fuqing, tad-kozh Lu Xin diouzh tu e dad, a oa ur c'helenner e skol gonfusian Hanlin. Hec'h-unan e teskas mamm Lu Xin lenn ha skrivañ. War ziskar avat ez eas pinvidigezh an tiegezh pa glaskas Zhou Fuqing goprañ tud a-benn kaout ur garg evit e vab Zhou Boyi, tad Lu Xin. Harzet e voe an tad-kozh, ha darbet e voe dezhañ bezañ dibennet.\nE-keit-se e voe Lu Xin desavet gant ur servijourez kozh anvet Ah Chang. Unan eus e levrioù muiañ-karet e oa 山海經 Shānhǎi Jīng, "Klasel ar Menezioù hag ar Morioù",.\nPa oa Lu Xin ur c'hrennard e varvas e dad, ar pezh en e lakaas da studiañ ar vezegiezh. E 1904, pa ne fizie ket e mezegiezh hengounel Sina, e tibabas mont da Japan da studiañ e Skol Vezegiezh Sendai.\nLu Xun en e yaouankiz\nE 1898-1899 e voe Lu Xun e Skol-Vor Jiangnan kent mont da Skol ar Mengleuzioù hag an Hentoù-houarn e Jiangnan ivez. Eno e kejas ouzh deskadurezh ar C'hornôg, ouzh ar ar skiantoù pergen.\nUn tamm alamaneg hag un tamm saozneg a studias ivez, ar pezh a roas tro dezhañ da lenn troidigezhioù sinaek eus Emdroadur ha buhezegezh gant Thomas Henry Huxley, War divoud ar frankiz gant John Stuart Mill, koulz ha romantoù evel Ivanhoe gant Walter Scott ha Log an eontr Tom gant Harriet Beecher-Stowe.\nTapet gantañ e desteni e Sina ez eas Lu Xun da Japan e 1902 da emellout en Ensavadur Kobun, ur skol ma voe prientet Sinaiz da studiañ er skolioù-meur japanek. Eno e skrivas e arnodadennoù kentañ e sinaeg klasel ; pleustriñ war ar Jiu-Jitsu a reas ivez.\nE 1903, d'an oad a 22 vloaz, e tistroas d'ar gêr a-benn eurediñ ur vourc'hizez yaouank bet dibabet evitañ gant e vamm. Diszesk e oa ar plac'h, 朱安 Zhūān ("Peoc'h skarlek") hec'h anv, ha bandennet e oa he zreid hervez giz hengounel ar 纏足 chánzú evit mirout outo a greskiñ ; ne voe ket bevezet an eured war a hañval, ha biken ne vevas Lu Xun gant e bried, hogen a-hed e vuhez e reas war-dro hec'h ezhommoù danvezel.\nSendai[kemmañ | kemmañ ar vammenn]\nE 1904 neuze ez eas Lu Xun da Skol Vezegiezh Sendai, ma voe ar studier estren kentañ. Skoulmañ darempredoù don a reas gant e vestr Fujino Genkurou (ふじのげんくろう) ; diwar-benn hennezh e skrivas gant doujañs ha mignoniezh, hag ar mestr e-unan a skrivas un arnodadenn-gañv da geñver marv e skoliad.\nEn e rakskrid da Nà hǎn ("Yudadennoù"), al levr kentañ ma voe dastumet e zanevelloù berr, e tispleg Lu Xun perak e paouezas gant e studioù war ar vezegiezh e Sendai.\nUr wezh, goude ar c'hentelioù, e tiskouezas ur c'helenner japanat un dreuzskeudenn eus ur Sinaad kondaonet da gastiz ar marv abalamour ma oa tamallet dezhañ bezañ ur spier er brezel etre Japan ha Rusia (1904-1905). Ken skodeget e voe Lu Xun gant digaster ar Sinaiz a oa er sal ma tivizas e oa mallusoc'h ober war-dro kleñvedoù spered e genvroidi eget war-dro re o c'horf.\nE 1906 ez eas Lu Xun da vevañ e Tōkyō ; eno e voe levezonet gant al lenneg Zhang Taiyan, ha gant e vreur Zuoren — studier eveltañ — ez embannas troidigezhioù eus danevelloù berr eus Europa ar Reter, enno skridoù gant Henryk Sienkiewicz (loread polonat priz Nobel al lennegezh e 1905). E-pad tri bloaz e chomas e Tōkyō o skrivañ arnodadennoù e sinaeg klasel diwar-benn istor ar skiantoù, al lennegezh sinaek hag al lennegezh keñveriet, al lennegezh hag istor ar prederiañ en Europa, ar gevredigezh sinaat, an adaoz hag ar relijion, kement-se holl en ur dreiñ lennegezh lies broioù e sinaeg.\nPa zistroas Lu Xun da Sina e 1910 e voe anvet da gelenner e Shaoxing. A-c'houde staliadur ar Republik e kemeras ur garg e Maodierniezh an Deskadurezh e 南京 Nanjing kent mont gant ar gouarnamant da 北京 Veijing ma krogas da skrivañ. Betek 1926 e chomas e Maodierniezh an Deskadurezh, tra ma kelenne hanter-amzer e Skol-Veur Beijing hag e Skol-Uhel ar Gelennerezed.\nE miz Mae 1918 e reas gant e anv-pluenn evit ar wezh kentañ, pa 'z embannas e skrid meur kentañ e baihua, 狂人日記 Kuáng rén rì jì, "Deizlevr ur foll". Anv tiegezh e vamm e oa Lu. Levezonet gant Nikolai Gogol eo ar skrid-se, ma burutell a-flipadoù hengounioù gladdalc'hel Sina dre o lakaat par da zebrerien-tud a grign Sinaiz. Gant ar skrid-se e voe Lun Xun lakaet diouzhtu da unan eus skrivagnerien bennañ e amzer.\nUnan all eus e skridoù brudet eo 阿Q正傳 Ah Q zhēng chuán, "Istor gwirion Ah Q", a voe embannet a-bennadoù etre 1921 ha 1922.\nE 1923 e voe embannet an daou skrid en dastumad anvet 吶喊 Nà hǎn, "Yudadennoù".\nEus 1924 da 1926 e skrivas Lu Xun e arnodadennoù 朝花夕拾 Zhāo huā xī shí "Bleunioù ar pellgent dastumet da serr-noz" ; e 1926 ez embannas un eil dastumad danevelloù berr anvet 彷徨 Páng huáng "Kantreadennoù", hag e varzhonegoù e komz-plaen 野草 Yě cǎo "Geotennoù gouez" a voe embannet e 1927.\nAdalek 1926 hag a-c'houde Lazhadeg an 18 a viz Meurzh ma savas a-du gant ar studierien e voe harluet e Xiamen ha neuze e Guangzhou ma 'z adkavas e studierez ha serc'h 許廣平 Xǔ Guǎngpíng (1898-1968).\nAdal 1927 e vevas Lu Xun e Shanghai, ma voe unan eus diazezerien Kevread skrivagnerien kleizour Sina. An darn vrasañ eus e arnodadennoù a skrivas d'ar mare-se.\nE 1929 e c'hanas Xǔ Guǎngpíng ur mab a voe anvet 海嬰 Hǎiyīng, "Babig ar mor" (pe : "bugel Shanghai").\nE 1930 e voe embannet 中國小說史略 Zhōng guó xiǎo shuō shǐ lüè "Istor berr ar faltazi sinaat", ul levr a savas diwar ar c'hentelioù en devoa roet e Skol-veur Beijing ; ur maen-bonn e voe e burutelladur al lennegezh sinaat en XXvet kantved.\nTroidigezhioù a embannas ivez — diwar ar ruseg pergen, prezegennoù evel 熱風 Rè fēng "Avel domm", ha kalz labourioù all, un ugent levr en holl da nebeutañ.\nUn embanner e voe Lu Xun ivez, pa grouas meur a gazetenn gleizour evel 新青年 Xīn qīng nián "Youankiz nevez" ha 萌芽 Méng yá "Diwan".\nEn abeg d'e vennozhioù ha d'ar perzh a voe c'hoariet gant e skridoù en istor Republik Pobl Sina e voe berzet labourioù Lu Xun e Taiwan betek ar bloavezhioù 1980.\nUnan eus dalc'hidi kentañ an esperanteg e Sina e voe Lu Xun.\nAn ti ma vevas Lu Xun\nbetek e varv\nBez Lu Xun\nHag eñ 54 bloaz hepken e 1936 e oa skevent Lu Xun taget gant an dorzhellegezh ; ur butuner daonet e oa ar skrivagner.\nE miz Meurzh ar bloavezh-se e voe klañv gant an derzhienn hag ar waskenn. Graet e voe war e dro dre intrañ 300 g a heverenn en e skevent, hogen klañv e voe adarre ete miz Mezheven ha miz Eost, ma skañvaas betek 40 kg hepken. Adtapout un nebeud pouez a reas, ha skrivañ div arnodadenn en diskar-amzer, anvet "Ar marv" ha "Ar vuhez eo kement-se ivez".\nDa deir eur hanter da veure an 18 a viz Here e tihunas gant ar vec'h da analat. Galvet e voe e vezeg, an doktor Suno, ha pikadennoù a voe graet da Lu Xun a-benn skañvaat e boanioù. Gantañ e chomas e wreg a-hed an nozvezh, met da veure an 19 a viz Here da 5 eur 11 e paouezas e galon a dalmiñ.\nBeziet e voe en un ti-kañv e Lu Xun Park e Shanghai. Mao Zedong a reas ar c'haerskrid a zo a-us ar bez, ha da ezel Strollad Komunour Sina e voe Lu Xun anvet goude e varv abalamour d'e berzh en Emsav ar 4 a viz Mae.\nDoare ha soñjoù[kemmañ | kemmañ ar vammenn]\nUr skrivagner liesdoare e voe Lu Xun, pa rae war an dro gant reolennoù klasel ar sinaeg ha stummoù lennegezh Europa an XIXvet kantved.\nEmouestl hegarat ha distag mousfentus zo bet skrivet diwar-benn e zoare, e mareoù disheñvel e-kerzh red e respet. Lemm-tre e vez e arnodadennoù pa zeskriv ar gevredigezh, ha diaes-bras eo treiñ en ur yezh all ar vestroniezh eus ar sinaeg komzet hag an ton a implijas e danevelloù evel Istor gwirion Ah Q.\nEn e oberennoù lennegel e ouezas Lu Xun tresañ ul linenn danav etre burutellañ follentezioù e dudennoù ha karout ar follentezioù-se end-eeun. En Istor gwirion Ah Q c'hoazh e c'haller gwelet e oa Lu Xun ur mestr war ar mousfent, hag en e arnodennadoù e c'halle skrivañ en un doare didro diwar e emouestl hepken.\nEn e skridoù e tiskouezas Lu Xun e dristidigezh en abeg da blanedenn griz ar beorien, hag ivez e fulor en abeg da emzalc'h an hevelep tud. Ne raent netra da stourm evito o-unan, asantiñ a raent d'ar pezh a oa roet dezho gant ur gevredigezh direizh, ha ne gemmjont ket o sujidigezh d'ar reizhiad gladdalc'hel goude ma oa bet kaset da get gant an dispac'h. Pounneroc'h-pounnerañ e oa an tailhoù war o chouk, ha diaesoc'h-diaesañ e oa dezho dreistbevañ. Dre e skridoù e klaskas Lu Xun lemmañ kontilli evit stourm en o lec'h ouzh vilded ar gevredigezh.\nMao Zedong a wele e Lu Xun ar skrivagner pennañ en devoa kemeret perzh en Emsav ar 4 a viz Mae, dre ma vurutellas kreñv kudennoù ar gevredigezh sinaat, dreist-holl pa zielfennas temz-spered broadel Sinaiz. "Kampion an denelezh voutin" a voe graet anezhañ a-wezhioù.\nUr c'hwitadenn e voe 辛亥革命 Xīn hài gé mìng, Dispac'h 1911, hervez Lu Xun. E 1925 e skrivas :\nDa'm meno ez eo an emanvet Republik Sinaat aet da get.\nMe 'gav din e oan ur sklav kent an dispac'h, met diouzhtu goude an Dispac'h e voen trubardet gant sklaved ha deuet on da vezañ o sklav.\nMont a reas betek erbediñ ma talc'hje e lennerien kont eus skridoù ar misioner amerikan Arthur Henderson Smith, bet embannet e 1890, ma vurutellas ar sevenadur sinaat.\nDisouezhet ma oa gant ar politikerezh e skrivas Lu Xun e 1927 ne c'halle ket al "lennegezh dispac'hel" degas kemmadennoù don drezi hec'h-unan ; gwelloc'h e oa e vije "dispac'herien" o kas un dispac'h dre an nerzh. Da ziwezh e vuhez e voe Lu Xun dipitet-bras gant ar gouarnamant nevez, en devoa ul levezon fall war Sina d'e veno.\nDre ar pezh a zegasas da gement doare lennegezh arnevez — war-bouez ar romantoù — e voe Lu Xun pouezus evit lennegezh Sina.\nGant e zoare splann ha dizall e voe levezonet meur a rummad skrivagnerien danevelloù berr, barzhonegoù e komz-plaen, hag arnodadenoù. Alies e lakaer Yudadennoù ha Kantreadennoù da zeroù al lennegezh sinaek arnevez, ha klaseloù int hiziv an deiz. Pouezus ivez e voe troidigezhioù Lu Xun d'ur mare ma ne lenned ket lennegezh ar C'hornôg e Sina, ha lemm e chom e vurutelladennoù a-fed lennegezh.\nKemplezh e voe an darempredoù etre Lu Xun ha Strollad Komunour Sina (SKS) goude marv ar skrivagner. Diouzh an eil tu e voe lakaet gant pennoù ar Strollad da "dreser an dazont komunour", Mao Zedong a lavaras e oa Lu Xun "penngomandant Dispac'h Sevenadurel Sina (petra bennak ma ne voe biskoazh Lu Xun un ezel eus SKS) ; diouzh an tu all e voe berzet frankiz ar spered, ha ne c'hallas mui Lu Xun kejañ ouzh lenneien all evit eskemm mennozhioù evel m'er grae er bloavezhioù 1920 ha 1930. En diwezh e voe doare skridoù Lu Xun o-unan a voe dizerbedet, ha distrujet zoken pa veze tro d'en ober : Mao Zedong a skrivas "arabat e vije doare an arnodadenn bezañ evel hini Lu Xun. [En ur gevredigezh komunour] e c'hallomp huchal kreñv hep implijout lavarennoù distro ha kamm-digamm, a zo digomprenus evit ar bobl". Neuze, a-hed an Dispac'h Sevenadurel e voe Lu Xun lakaet da unan eus tadoù ar Gomunouriezh, ha war an dro e veze argaset ar sevenadur hag an doare da skrivañ a oa e re.\nLod eus e skridoù zo bremañ war roll ar skolioù kentañ derez hag eil derez. Abaoe 2007 avat e vez tennet darn eus e labourioù dic'hoanagañ ; war an divoud-se e skrivas Julia Lovell, troerezh skridoù Lu Xun, e oa kement-se "marteze un taol-arnod a-benn distreiñ ar yaouankizoù a-vremañ diouzh boaz dizereat Lu Xun da gavout sioù".\nMerket e voe labourioù Lu Xun en diavaez eus Sina ivez. E 1986 e voe meneget Deizlevr ur foll gant Fredric Jameson evel un "dreistskouer" eus ar stumm "arouezius ha broadel" a vez gant lennegezh an Trede Bed Hervez Gloria Davies, par da Friedrich Nietzsche eo Lu Xun peogwir e voent o-daou "tapet en un arnevesadur a zegas kudennoù dre e anien end-eeun".\nPouezus e voe perzh Lu Xun el lennegezh sinaat dre e spered kleizour ; bras e voe levezon e skridoù war ar bobl, ha bras eo c'hoazh hiziv an deiz.\nStudiet e vezont e skolioù an eil derez e Japan, ma 'z eo ar skrivagner anavezet dindan an anv Rojin ロジン (skritur katakana) pe Lu Xun 魯迅 (skritur kanji).\nUnan eus prizioù pennañ evit al lennegezh e Sina eo Priz Lu Xun al Lennegezh.\nAn anv Lu Xun zo bet roet d'an asteroidenn (233547) 2007 JR27 ha d'ur c'halur a zo war ar blanedenn Merc'her.\n↑ Zhou eo anv ar familh, Shuren an anv bihan, hervez ar c'hiz sinaat\n↑ The Classic of Mountains and Seas, troet gant Anne Birrell, Penguin Classics, London, 2000 ISBN 978-0-14-044719-4 (en) (troidigezh ebet e galleg)\n↑ Ar skrid : China Knowledge (en) OK 17/10/2012\n↑ HUXLEY Thomas Henry, Evolution and Ethics, Princeton University Press, 2009 ISBN 978-0-691-14130-5 (en)\n> e-book : Raktres Gutenberg\n↑ MILL John Stuart, De la liberté, Gallimard, 1990 ISBN 978-2-07-032536-8 (fr)\n↑ SCOTT Walter, Ivanhoe, Penguin Classics, 1994 ISBN 978-0-14-062050-4\n> Troidigezh c'hallek : LGF, 2011 ISBN 978-2-253-08899-8\n↑ BEECHER-STOWE Harriet, La case de l'oncle Tom, Gallimard, 2010 ISBN 978-2-07-062998-5 (fr)\n↑ 8,0 ha8,1 DENTON Kirk A., Lu Xun Biography, Modern Chinese Literature and Culture (en) OK 17/10/2012\n↑ SMITH Arthur Henderson, Chinese Characteristics, EastBridge, 2003 ISBN 978-1-892936-26-5 (en)\n↑ LOVELL Julia, China's Conscience, The Guardian, 12/06/2010 (en) OK 17/10/2012\n↑ JAMESON Fredric, Third-World Literature in the Era of Multinational Capitalism, Social Text, Duke University Press, 1986 JSTOR(en) OK 17/10/2012\n↑ DAVIES Gloria, Chinese Literary Studies and Post-structuralist Positions: What Next? , The Autralian Journal of Chinese Affairs, Gouere 1992, JSTOR(en) OK 17/10/2012\nLu Xun hag e istorioù, kinniget gant Capturing Chinese(en) OK 17/10/2012\nStudiadennoù diwar-benn Lu Xun @ Modern Chinese Literature and Culture(en) OK 17/10/2012\nLevrioù gant Lu Xun[kemmañ | kemmañ ar vammenn]\nBrève histoire du roman chinois, Gallimard, 1993 ISBN 978-2-07-072733-9\nContes anciens à notre manière, Gallimard, 1988 ISBN 978-2-07-071327-1\nCris, Rue d'Ulm, 2010 ISBN 978-2-7288-0433-7\nÉcrits de fausse liberté, Éditions en Langues Étrangères, 2010 ISBN 978-7-119-04530-6\nErrances, Rue d'Ulm, 2004 ISBN 978-2-7288-0315-6\nEssais choisis, 10/18, 1999 ISBN 978-2-264-00091-0\nLa littérature en dentelles, Acropole, 1998 ISBN 978-2-7357-0068-4\nLa tombe, Acropole, 1998 ISBN 978-2-7144-1365-9\nLa véritable histoire d'Ah Q, Élytis, 2010 ISBN 978-2-35639-034-9\nLa vie et la mort injuste des femmes - Anthologie, Mercure de France, 1986 ISBN 978-2-7152-1364-7\nLe journal d'un fou, suivi de La véritable histoire de Ah Q, Stock, 1981 ISBN 978-2-234-01432-9\nLu Xun, œuvres choisies, Foreign Languages Press, 1990 ISBN 978-7-119-03408-9\nPamphlets et libelles, F. Maspero, 1977 ISBN 978-2-7071-0969-9\nPoèmes, Arfuyen, 1985 ISBN 978-2-903941-16-1\nSous le dais fleuri : les luttes idéologiques en Chine durant l'année 1925, Alfred Eibel, 1978 ISBN 978-2-8274-0031-7\nSur la langue et l'écriture chinoises, Flammarion, 1992 ISBN 978-2-7007-0140-1\nTempête dans une tasse de thé, Mille et une nuits, 1998 ISBN 978-2-84205-362-8\nVoilà ce que je lui ai fait, Hachette Littérature, 1996 ISBN 978-2-01-209522-9\nAdtapet diwar « https://br.wikipedia.org/w/index.php?title=Lu_Xun&oldid=1977244 »


LibreOffice 5.0.3 e brezhoneg\nD'ar 5 a viz Du 2015 e kinnig The Document Foundation LibreOffice 5.0.3\nEvel boaz ez eus ur bern traoù nevez gant an handelv-man. En o zouez :\nPELLGARGAÑ LIBREOFFICE 5\nKetal an arveriaded hollek\nGwellaet eo bet ketal Impress da bourchas muioc'h a blas evit an dreyonenn dre guzhat barrennad ostilhoù kemperzhel da ventrezhañ an testennoù,al lunioù hag ar skeudennoù (Yousuf Philips, Philippe Jung)\nGwellaet eo bet ketal Draw dre guzhat ar varrennad ostilhoù kemperzhel da ventrezhañ, dre zesteudañ barrennad ostilhoù al lunioù war an tu kleiz evit bezañ heñvel ouzh ar meziantoù tresañ all ha gant ur varrennad kostez brasaet da dizhout aes ar dibarzhioù mentrezhañ (Yousuf Philips ; Jan Holešovský, Collabora)\nGwellaet eo bet al lañserioù kemperzhel :\nLañser kemperzhel ar skeudennoù e Writer (Yousuf Philips)\nLañser kemperzhel an taolennoù e Writer (Yousuf Philips)\nArc'hwelioù ar golver (troc'hañ, eilañ, pegañ) a chom hewel bepred (Trent MacAlpine)\nEnankadoù kemperzhel ar varrennad ostilhoù a zo diskouezet gant un arlun vihan (Philippe Jung)\nLañserioù kemperzhel ar varrennad ostilhoù a skramm anv ar varrennad ostilhoù a glot ganto. (Philippe Jung)\nOuzhpennet ez eus bet ur strollad arlunioù nevez anvet Breeze\nOstilhoù > Dibarzhioù > Skrammañ > Ment ha stil an arlunioù\nDidroc'hañ ur skeudenn\nGant al logodenn e vez didroc'het ur skeudenn bremañ dre al lañser kemperzhel (klik a-zehou war ar skeudenn): Didroc'hañ ar skeudenn (Philippe Jung)\nJedet eo gwell niverenn ar pajennoù skrammet\nRatreet eo bet ar gudenn o tont eus OpenOffice — skrammet eo un niverenn bajenn direizh war varrenn stad Writer pa vez dibunet. Hizivaet e vo meneg ar pajennoù pa vo skrammet nebeutoc'h a 43% eus ur bajennad war ar skramm (Hamidi Massinissa).\nKempenn an taolennoù\nTizhet e vez ensoc'hañ ur bann pe ur renk gant diuzad an arveriad (evel ma vez e Calc) (Philippe Jung)\nOuzhpennet e vez bannoù pe renkoù a-raok lec'h ar reti dre al lañser kemperzhel (Philippe Jung, Yousuf Philips)\nGwelladurioù ar barrennoù ostilhoù\nGwellaet eo bet ar barrennoù ostilhoù "Skoueriek", "Mentrezhañ" ha "Tresañ" da bourchas an arc'hadoù arveret d'an aliesañ (Yousuf Philips)\nAlberzioù ar stiloù war ar varrenn gostez\nUn alberz eus ar stiloù a vez skrammet war kaeoù ar varrennad kostez (Tomaž Vajngerl, Collabora)\nEmoji ha skor amsaviñ e diabarzh ar gerioù\nUr skor mod Unicode 6 dre ziouer ez eus gant ar reizhiadoù korvoiñ dre gevregad arnevez gant meur a Emoji hag arouezennoù divoutin talvoudus all.\nUn askouezh emreizhiañ nevez zo deuet gant LibreOffice 5 da eeunaat enankadur an arouezennoù mod Emoji pe Unicode en ur ober gant berradennoù mod Emoiji skoueriek ha gerioù alc'hwez all gant «:» da bep tu. Da skouer :\n:keyboard: a yay da vezañ ⌨\n:alpha: a yay da vezañ α.\nKavet e vez dre Ostilhoù > EmReizhañ > Dibarzhioù EmReizhañ... > Amsaviñ\nAr rizh livioù a vez ardoet gant ar mentrezhañ amplegadek bremañ. A-raok e kinnige un ilrezenn liv hepken. (Katarina Behrens, Yousuf Philips).\nSkrammañ e c'hallit ar barrennoù roadennoù gant pe hep ar gwerzhioù kenereet outo (Katarina Behrens).\nMentrezh skiantel ha niver\n(Laurent BP, Eike Rathke)\nDoare skrivañ an ijinourion :\n+ gweredekaat ur mac'her lieskement da 3 (pe ur werzh all) gant ar mentrezh ##0,00E+00 : dibabit un niver a sifroù (# pe 0) kent ar c'hefarz dekrannel.\n+ ouzhpennet ez eus bet ur mentrezh ##0.00E+00 war roll am mentrezhoù skiantel er voestad emziviz Mentrezh > Kelligoù > Niveroù > Skiantel evit an holl yezhoù.\n+ Amsavet eo al log da gevaskañ "Dispartier ar miliadoù" da "Doare skrivañ an ijinourion"\nArc'hwelioù nevez evit ar renkelloù\nKemmet ez eus bet traoù evit arc'hwelioù ar renkelloù FLOOR/LEUR ha CEILING/LEIN (Winfried Donkers hag Eike Rathke)\nDibarzhel eo an eil arventenn eus FLOOR/LEUR ha CEILING/LEIN evel ma'z eo bet despizet gant OpenFormula (ODFF).\nAn arc'hwelioù ouzhpenn FLOOR.XCL ha CEILING.XCL a c'hortoz daou arventenn hepken ha ret eo despizan ar arventennoù-man. Pa vez enporzhiet teulioù mod Microsoft Excel e vezont enporzhiet evel FLOOR.XCL ha CEILING.XCL.\nOuzhpennet eo bet an arc'hwelioù nevez FLOOR.MATH/LEUR.JEDONIEZH ha CEILING.MATH/LEIN.JEDONIEZH evit gwellaat an etrewezhiadelezh gant Microsoft Excel (Winfried Donkers)\nOuzhpennet eo bet an arc'hwelioù nevez ENCODEURL/ENBONEGURL hag ERROR.TYPE/RIZH.FAZI evit gwellaat an etrewezhiadelezh gant Microsoft Excel (Winfried Donkers)\nEeunaet eo bet an afelloù merdein\n(Tomaž Vajngerl - Collabora)\nDiv afell a chom hepken ; dilamet eo bet l< ha >l ; gant > ha < e tizher an ivinell gentan/diwezhan dre ouzhpennan Ctrl gant ar c'hlik\nDiriblenn eo bet treset an afelloù + ; > ha <\nDibunet e vez ar varrennad ivinelloù gant rod al logodenn (pa n'haller ket gwelout an holl ivinelloù)\nAn afell + zo bet lakaet war an tu kleiz ken na vo ket ret chench o lec'h gant an arveriaded mar bez graet hag adc'hraet an ouzhpennañ. Lakait bir al logodenn war un ivinell.\nImpress ha Draw\nAdkempennet eo bet barrennadoù an ostilhoù evit Impress ha Draw evit ma vint plijusoc'h da arverañ (Yousuf Philips)\nAl lanserioù kemperzhel evit Skeudenn ha Lun zo bet gwellaet dre zilemel diwarno an enankadoù nad int ket ken pouezus. (Yousuf Philips)\nAr voestad dibunan evit leunian ar maezioù zo bet kefloueret el livaoueg e Impress ha Draw. (Caolán McNamara, Red Hat)\nDre ar varrennad ostilhoù pe ar varrennad kostez e vez arventennet liv drekleur un destenn e-barzh ur maez testenn e ketal an arveriad e Draw/Impress (Matteo Campanelli ha Katarina Behrens, CIB)\nRoll ar c'hemmoù (e galleg)


Ag er vuhé interior - Wikimammenn\nAg er vuhé interior\nJ.-M. Galles, 1829 (p. 155-160)\n◄ Ag er vuhé cuhet Ag er vuhé interior Ag er silance ►\nAg er vuhé interior.\nDOH Mari é particuliéremant é jauge er guirieu en dès prononcet er Speret-Santel : Ol gloër er verh a Sion a zou én diabarh a nehi.\nEr péh a ouyamb ag hé œvreu extérior n’en dé nitra é comparage er péh a bassai én diabarh a nehi.\nHum represantet er Uirhiés-cé, ha mam assamble, én hé zy a Nazareth ; Antréet én hé intérior, ha studiet er péh a basse én ou.\nMæs pihue a éellehai laret péré oai hé haranté, hé santimanteu, hé desirieu ? Pihue a éellehai laret er péh a bassai èn inean caër-zé ?\nHui hemb quin, ô men Doué ! hé occupai tout a béh ; énoh hac aveit oh é rai ol hé œvreu.\nHui a oai perpet én hé speret ; hi hou cuélai én ol dreu crouéet. Nitra ne éellai lemel hé chonge a hanoh, rac ma oh tout aveit hi é peb tra.\nHé jugemanteu a oai réglet ar hou furnès éternel, hé œvreu conduyet dré hou speret, hé diviseu dré hou caranté.\nSéparet doh er bed corromplet, Mari hum occupai guet hé Doué hac ag en affærieu ag hé stad guet ol el liberté a béhani é jouisse un inean péhani n’en dès mui meit intantioneu pur ha chongeu mad.\nPenaus-benac ma hé deoai, dré ur græce spécial, ur bouvoër antiér ar ol er santimanteu a hé halon, hi a éhuéhai neoah guet er brassan sourci eit hé chairrein doh ol er péh a éellai hé distroein a Zoué.\nHi é devehai hum rebreichet ur garante, un intantion, un desir péhani ne vehai quet bet revé Doué, hac é péhani n’hé devehai quet clasquet hé hloër.\nGùélet a rér, dré er scùir-zé, é petra é consiste er vuhé intérior. Consistein a ra é éhuéhat arnamb hun hunan, ar hun halon, eit ma vou ol hé haranté hac hé santimanteu de Zoué ; ar hun speret, eit ne vou nitra ne chervigeou de sehuel é chongeu trema Doué.\nEn éhuéh-cé a zou èl ul lagat perpet digueor, péhani a zifforh er péh a za ag en natur eit resistein doh t’ou, hac er péh a za a hræce Doué eit en héli.\nDré en éhuéh-cé, ni a obten er græce hac en nerh d’obér ol hun œvreu én intantion a bligein de Zoué.\nHemb en éhuéh-cé é rér liés fauteu ha colleu bras ; mæs guet en éhuéh-cé, hemb gobér œvreu extraordinær a zianvès, é rér liés en acteu caërran a vertu.\nPéguement a Ermittet santel hac a Uirhiéset a zou arrihue é rang ihuellan er-ré eurus, hemb quin mérit meit en hani ag er vuhé interior.\nNe danhouéhet jamæs er peah, hac er joé-zé pèhani a za ag er Speret-Santel, ma n’en doh un dén intérior.\nEn dén interior a ouï hum bossédein. El ma éhuéha ar nehou é hunan eit hum oarantéin doh er harantéieu-zé, péré a ouni en inean hac hé laca ér sclavage, ean a gonserve er peah ag er galon bet hac én occasioneu péré a éel discar ur batiantæt ordinær.\nMæs en dén extérior, é contrel, hum nèance, hum bresse, hum dracas eit cant bagatel péré ne véritant quet ma chongeou én ai, ha quement-cé el laca de gol é repos hac é dranquillité.\nEn dén intérior ne hanaüe quin furnès méit en hani a zou revé Doué ; furnès péhani, én ur ziscoein dehou er vanité ag en treu ag en doar, a saüe é chongeu hac é zesirieu bet er gontamplation ag er madeu ag en nean.\nEn dén extérior ne juge meit revé er bed ; ean a sel èl tud diavis, pé memb fol er-ré ne jugeant quet èl d’ou.\nEn dén interior a éhuéha hemb cesse ar é squêndeu, guet eah a vout trompet guet-ai ; en dén extérior a juge peb tra, hac hum gondui é peb tra dré e squêndeu, hac a ra tout dehai.\nLaqueit hou pligeadur é chongeal é Doué, é clah Doué é peb tra, é obér tout aveit Doué, ha hui hou pou én diabarh a hanoh ranteleah Doué.\nHui a vou er gùir servitour-zé a béhani é conze Jesus, péhani a ador Doué é speret hac é gùirioné.\nPerac é ma perpet el lod muihan ag en dut én trouble ? Perac é mant-ind perpet doh hum glemme ? Rac ma conduyant ur vuhé antiéremant extérior. N’hum occupant meit guet en treu ag en doar.\nBout-zou memb tud péré a zisco, dré er fæçon ma vihuant, bout perpet guet Doué, ha péré n’en dint quet er péh ma tiscoant bout. Ou halon a zou partaget dré ur foule a garantéieu inutil ; ou speret a zou distroeit dré un infinité a chongeu væn.\nGuet Doué hemb quin é ma ol chongeu en dén intérior. Guet Doué hemb quin é ma é attantion hac é galon. Tout a hend aral, memb en treu caërran, n’en touchant quet.\nRet-é réglein en extérior dré en intérior ; mæs el lod muihan a ra er hontrel ; én ai en extérior a règle hac a gorromple en interior.\nGouyet enta chom én diabarh a hanoh hou ç’hunan ; n’hum ret d’en treu ag en dianvès, meit quement él m’er goulen Doué ; ha memb a p’hum rehet dehai, dré hou stad, héliet græce Doué, péhani hou calhue d’en diabarh a hanoh eit examinein inou péré é hou carantéieu hac hou ç’intantioneu.\nNe gredet quet penaus er vuhé intérior n’en dé jaugeable meit doh certæn stad hac é mara amzér.\nHi a éel hum gavouit guet en devérieu ag er stad, ne vern péh sort ind, memb guet er sourci, hac en ambarras brassan.\nÉellein a rér hé fratiquein ér malheur èl ér bonheur, ér hlinhuet èl ér yehet, él labour èl ér repos, én amzér ag en tampest hac ag en tantation, èl én amzér ag er halme hac ag er peah.\nNe vern é mèn na penaus en hum gavet, hui a éel dichen én hou interior eit examinein petra a basse inou.\nMæs surtout pratiquet en excelciceu ag er vuhé intérior, mar hou calhue Doue de gondui er-réral. Ma ne impléet er moyant-cé a barfection, hui hum reï rai d’en œvreu extérior, ha hui hum glascou hui-memb mui eit ne glasquehet Doué.\nHac open, Doué n’hum chervigeou quet a hanoh eit secour en ineanneu d’avance én hent ag er vertu ; car penaus é éelleoh-hui lacat er-réral de bratiquein er péh ne hanaüet quet casic.\nAdtapet diwar « https://br.wikisource.org/w/index.php?title=Ag_er_vuhé_interior&oldid=105819 »\nKemmoù diwezhañ degaset d'ar bajenn-mañ d'an 16 Eos 2017, da 19:54.


Tudjentil Breizh :\nUr gevredigezh nevez a zo ac'hanomp, bet diazezet gant seizh den yaouank a-walc'h, a denn o orin a diegezhioù nobl a Vreizh pe o chom e Breizh.\nEvel an darn vuiañ a vretoned eus hon oad-ni n'omp ket bet desavet e brezhoneg, daoust ma oa gouest lod eus hon tud kozh da vrezhonegañ, hogen meur a hini ac'hanomp en deus desket yezh o zadoù-kozh dioutañ e-unan dre gentelioù noz da skouer (trugarez da Skol An Emsav !) :\nHiziv daou ac'hanomp a gelenn ar yezh ha lod eus hor bugale a zesk ar yezh adalek ar skol-vamm er rouedadoù divyezhek DIWAN (ensoubidigezh), DIHUN (katolik), DIV YEZH (a-berzh Stad).\nGant al lec'hienn-mañ e karfemp reiñ un gwel bennak war binvidigezh sevenadurel hag istorel Breizh. Meur a hini ac'hanomp, evel gwechall pirc'hirined vat ar vro, en deus graet hent an Dro Vreizh (a zo roet lañs dezhañ en-dro e 1994) a dremen dre seizh eskopti Breizh.\nUr preder donoc'h hol laka da soñjal e c'hell an talvoudoù brokus a zo stag ouzh Noblañs ar Vro talvezout evit ar gevredigezh a vremañ. Obererezhioù pleustrek diouzh ar spered-se eo ar pezh a ginnig hor c'hevredigezh TUDJENTIL BREIZH (da skouer : skoazellañ bugale tiegezhioù paour, tud dilabour war hir dermen, darnaouiñ predoù e-pad ar goañv da dud dilojeiz…)


Cristofano Allori - Wikipedia\nJudit ha penn Holofern, livet gant Cristofano Allori\nCristofano Allori (17 a viz Here 1577 - 1añ a viz Ebrel 1621) a oa ul livour italian. Mab e oa d'al livour Alessandro Allori. Bronzino a veze graet anezhañ, evel eus e dad, hogen trec'h d'e dad e oa evit c'hoari gant al livioù.\nE oberenn vrudetañ eo Judit gant penn Holofern war ziskouez er Palez Pitti. E batrom evit an daolenn e oa e serc'h Mazzafirra, a weler ivez en un daolenn all gantañ, Madalen. Tud zo a lavar eo penn an arzour emañ o terc'hel.\nAdtapet diwar « https://br.wikipedia.org/w/index.php?title=Cristofano_Allori&oldid=1926072 »\nKemmoù diwezhañ degaset d'ar bajenn-mañ d'an 2 Gen 2022, da 16:31.


Y Fron - Wikipedia\nUr pennad Fron zo ivez.\nY Fron (anvet a-wechoù Llandwrog Uchaf pe Cesarea, diwar anv ur chapel) zo ur gêriadenn eus Kembre, e kontelezh Gwynedd. Emañ e-kichen kêriadennoù Rhosgadfan ha Carmel, ouzh tor Moel Tryfan, e lodenn uhelañ Dyffryn Nantlle.\nKresket kalz e oa ar gêriadenn e-kreiz an XIXvet kantved, gant obererezh ar mengleuzioù mein-glas e Chwarel Pen yr Orsedd ha Chwarel y Fron.\nDont a ra forzhik kerzherien d'ar gêriadenn, tud hag a loc'h alese da bignat betek krec'h Mynydd Mawr ha menezioù all Eryri.\nY Fron, e lec'hienn Dyffryn Nantlle (cy) (en)\nAdtapet diwar « https://br.wikipedia.org/w/index.php?title=Y_Fron&oldid=1683268 »\nKemmoù diwezhañ degaset d'ar bajenn-mañ d'an 15 Gen 2016, da 22:44.


Pajenn:Instructioneu santel ar er gurionnéeu principal ag er religion, 1790.djvu/334 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/334\nEr Vadiènd hur groa bugalé d’en Ilis dré m’hul laqua é rang er Fidelèt, dré en droæd e ra demb de receu er Sacremanteu, ha devout lodêq ha participant én ol madeu spirituel ag en Ilis. Er Vadiènd, èl m’hun nès larét, n’eèll quet bout receuét istroh eid ur uéh, rac m’en dai unan ag en tri-Sacremant e zoug caractær én inean. Un torfæt bras vehai enta badèein a nehué ne vern pihue-è, a pe vér sur é vai bet badèét. Mæs unan e vehai ræzon de vout én arvar hac ean e vehai badèét, pé ne vehai quét, e zeli bout badèét idan condition ér fæçon-men : Ma n’en dous badèét, me he vadé é Hanhue en Tad +, hac er Mab +, hac er Speret + Santel.\nN’eèllér quet bout salvét hemb er Vadiènd ; rac Jesus-Chrouist en dès larét : En-nemb ne vou quet gannét a nehuè dré en deur hac er Speret-Santel, n’antéou quet é Ranteleah en Nean. Un articl a Fé-è enta penaus er vugalé e varhue hemb Badiènd, ne uéleint jamæs en Eutru-Doué. En Tadeu santel ag en Ilis ne gredant quet assurein é handurant en ol tourmanteu ag en ihuern ; mæs sur-è è handurant poén en dannation, péhani-zou er holl a Zoué hemb recour er bet.\nPetra e rescondou é Jugemand en Eutru-Doué quemènd a Grechénion brutal, péré, dré ou fallanté, ou lubricité pé ou lizidantæt, e zou caus de varhue ou bugalé quênt ma vènt deit ér béd, pé ne rant cas er bet eit ou gùélèt é verhuel hemb badiènd ?\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/334&oldid=128886 »\nKemmoù diwezhañ degaset d'ar bajenn-mañ d'an 9 Eos 2018, da 15:11.


war-lerc'h - Wikeriadur\n(Adkaset eus war-lerc’h)\nAraogenn gevrennek savet diwar an araogenn eeun war hag an anv-kadarn lerc'h.\nU1 war ma lerc'h\nU2 war da lerc'h\nU3g war e lerc'h\nU3b war he lerc'h\nL1 war hol lerc'h\nL2 war ho lerc'h\nL3 war o lerc'h\nD war al lerc'h\nBezañ war-lerc'h unan bennak : bezañ o klask unan bennak\nBezañ war-lerc'h unan bennak : dont da eil\nTe n'out mann ebed amañ : te a zo warlerh Pôlig, ha Pôlig a oa an diweza 'med unan. — (Jules Gros, Le trésor du breton parlé Première Partie, 1966, p. 55.)\nBezañ war-lerc'h un dra bennak (pa gomzer eus un endalc'her) :\nAr chistr gwella eo an hini a vez bet lakeet e barrikennou warlerh eoul. — (Jules Gros, Le trésor du breton parlé Deuxième Partie, 1970, p. 149.)\nChom war-lerc'h unan bennak\nDont war-lerc'h unan bennak\nMont war-lerc'h unan bennak\nAn alhweziou toull n'a ket a alhweziou all war o lerh. — (Jules Gros, Le trésor du breton parlé Deuxième Partie, 1970, p. 529.)\nKomz, lavarout un dra, ur ger, war-lerc'h un den : eilgeriañ\nHennezh n'hall den ebed lavared ur gér war e lerc'h. — (Jules Gros, Le trésor du breton parlé Troisième Partie, 1974, p. 265.)\nLavaret a rejont ho daou an ofern, an eil varlerc'h egile, evid ar re a ioa marvet ac'hanomp e Kergidu, hag evit pedi Doue da bellaat peb drouk dioc'h ar vro. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 59.)\nklask war-lerc'h un den: klask un den (pa ouzer piv eo)\nRedek war-lerc'h unan bennak\nYa ! Eñ an hini a rede war-lerc'h ur plac'h yaouank dianav, ur jenoflenn gantañ en un dorn, hag ur barzhoneg en dorn all. — (Youenn Drezen, Sizhun ar Breur Arturo, Al Liamm, 1971, p. 45.)\nBezañ, mont, redek, an eil war-lerc'h egile.\nbezañ war-lerc'h : dont goude\nAr pep gwellañ zo war-lerc'h. — (TBP?, p. ???.)\nbezañ war-lerc'h : bezañ re ziwezhat\nbezañ tapet war-lerc'h → Termenadur da glokaat (Ouzhpennañ)\nchom war-lerc'h → Termenadur da glokaat (Ouzhpennañ)\ndont war-lerc'h → Termenadur da glokaat (Ouzhpennañ)\nA yelo ar c'hi war-lerc'h e zorn. — (?, p. ?.)\nDa bep sort oad\nE red ar c'hi war-lerc'h ar c'had. — (Jules Gros, Le trésor du breton parlé Troisième Partie, 1974, p. 305.)\nDiouz an abardaez heol toull\nEn deiz war-lerc'h glaw (ken) a boull. — (Jules Gros, Le trésor du breton parlé Troisième Partie, 1974, p. 326.)\nMiz c'hwevrer : hanter-blouz, hanter-foenn, hanter gerc'h\nMed al lodenn vrasañ c'hoaz war-lerc'h. — (Jules Gros, Le trésor du breton parlé Troisième Partie, 1974, p. 324.)\nan deiz war-lerc'h\nan noz war-lerc'h\nan dro, an drovezh war-lerc'h\nPa welje ahanon an dro war-lerh. — (Jules Gros, Le trésor du breton parlé Deuxième Partie, 1970, p. 543.)\nAdtapet diwar « https://br.wiktionary.org/w/index.php?title=war-lerc%27h&oldid=311001 »\nKemmoù diwezhañ degaset d'ar bajenn-mañ d'an 9 C'hwe 2021, da 15:52.


--Fulup 23 C'hwe 2006 da 21:17 (UTC)[respont]\nsalut dit padraig. ha ret eo mirout ar pennad Dafar bureveg da vezañ kedalc'het da labourat warnañ war-lerc'h pe un taol-esae n'e oa ken hag e ranfen diverkañ raktal? lâr din, mar plij --Neal 25 C'hwe 2006 da 19:09 (UTC)[respont]\nslaer evel lagad an naer! :-)) --Neal 25 C'hwe 2006 da 19:56 (UTC)[respont]\nLuc'heilerez[kemmañ ar vammenn]\n--Fulup 25 C'hwe 2006 da 23:06 (UTC)[respont]\nGallout a rez ivez ouzhpennañ ul liamm war da bajenn bersonel evit adkavout founnus a rpennadoù troet pe savet ganit. Kalon dit da genderc'hel ganti. A-drugarez dit setu aze un dachenn nevez adc'hounezet d'ar yezh --Fulup 27 C'hwe 2006 da 21:04 (UTC)[respont]\nPelleiler[kemmañ ar vammenn]\nPetra eo ur rezi ? Ne gomprenan ket ar pezh ac'h eus c'hoant da ober --Fulup 2 Meu 2006 da 20:28 (UTC)[respont]\nOpala, aze on divarrek. Marteze gant Yun pe C'hwil-du siferniet a seblant din bezañ ampartoc'h war tu an tresañ pe an urzhiataerezh egedon. Me, ar pezh a alifen ac'hanout d'ober eo mont war ur wiki en ur yezh all, klask un daolenn a blij dit he framm, eilañ anezhi hag erlec'hiañ an titouroù kentañ gant ar pezh ac'h eus c'hoant da lakaat. --Fulup 3 Meu 2006 da 18:49 (UTC)[respont]\nSinañ pennadoù[kemmañ ar vammenn]\nNe vez ket sinet ar pennadoù gant den ebet war ar wiki rak kensavet e vezont. Dalc'het e vez memor anvioù saverien ar pennadoù hag ar c'hemmoù degaset ganto e pajenn istor pep pennad (e-kichen ar bajenn gaozeal). Kerzh di da welet. --Fulup 3 Meu 2006 da 21:30 (UTC)[respont]\nN'eo ket strikt ar fazioù, reizhet e vint tamm-ha-tamm gant tud all war da lec'h. Ar pezh a gont eo en em sikour an eil d'egile evit mont war-raok e pep keñver : yezh, danvez ar pennadoù, doare kinnig hag all. Pep hini a c'hall degas e lod war an tachennoù mestroniet gantañ. Un oberenn stroll eo. Skriv treuzwelus gant un L ivez (gwelet ha gwell zo daou dra disheñvel). Kalon dit da genderc'hel ganti. --Fulup 3 Meu 2006 da 21:43 (UTC)[respont]\nMar plij, gra gant eus dre skrid ha neket gant deus. Teir araogenn zo e brezhoneg : ouzh, diouzh hag eus; Er yezh komzet e vezont kemmesket alies ha neuze ne glever mui nemet deus. Dre skrid e vezont dispartiet mat avat. En un oberenn skiantel evel homañ eo gwelloc'h heuliañ reolennoù skrivañ ar yezh klasel, a gav din. Trugarez dit. --Fulup 4 Meu 2006 da 15:29 (UTC)[respont]\nLakaet em esu un daolenn dit war Skoroù moullañ. Se eo az poa c'hoant ober ? --Fulup 5 Meu 2006 da 16:42 (UTC)[respont]\nevezhiadenn yezh[kemmañ ar vammenn]\nN'eo ket gwall vrezhonek troiennoù evel "seurtadoù a voullerezioù". "Seurtoù moullerezioù" eo an droienn da implijout en degouezhioù-se. Merzet em eus e implijez kalzik ar patrom-mañ. Blaz ar galleg "de, du, de la, des" zo aze. --Fulup 7 Meu 2006 da 19:14 (UTC)[respont]\nSinañ[kemmañ ar vammenn]\nDa gentañ-penn, gourc'hemennoù evit ar pennadoù teknikel a ra kalz diouer war ar wikipedia e brezhoneg. Un draig, ha tu e vefe dit da sinañ bewech ma stagas ur gerig ouzh ur bajenn gaozeadenn, rak aezetoc'h kalz e laka an traoù evit respont war-eeun d'an hini he/en deus skrivet eno mar vez ezhomm. N'hoc'h eus nemet skrivañ --~~~~ evit klozañ. Trugarez.--Neal 17 Her 2006 da 19:49 (UTC)[respont]\nŚwiętochłowice[kemmañ ar vammenn]\n--Neal 5 Du 2006 da 08:34 (UTC) (Merour)[respont]\nMoniteur ordinateur[kemmañ ar vammenn]\nHa ret e vefe nullañ ar bajenn-mañ bremañ 'michañs? Kas ur gerig din.--Merour (N) 17 Du 2006 da 19:33 (UTC)[respont]\nEnbonagañ daouredel[kemmañ ar vammenn]\nGoullo eo ar pennad-mañ. Skarzhet peptra ganit-te da-unan war a welan e istor ar bajenn hep tamm displegadenn ebet. Ha rankout a ra bezañ diverket ar pennad-mañ pe ur fazi an hini oa ha rankout bezañ restaolet peptra? --Merour (N) 8 Kzu 2006 da 08:59 (UTC)[respont]


Diwan 2021 deiziadur, krouet gant Skol Diwan Ar Faou, tresadennoù gant Aurore Colliou.\nBoutik Mignoned ar brezhoneg / Deiziadur Diwan 2021\nDeiziadur Diwan 2021\nDeiziadur Diwan 2021. 12 sekred kegin. 24 fajenn.\nN’eus ket mui stok ganeomp met gallout a reomp kavout reoù nevez a-drugarez d’ar rouedad kevredigezhel :) Deuit davedomp evit urzhiañ ho hini !\nKinnig a reomp deoc’h prenañ deiziadur Diwan 2021.\nBep bloaz e vez kinniget d’ar skolioù Diwan kemer perzh en ur genstrivadeg evit sevel deiziadur ar bloaz o tont.\nGant raktres Skol Diwan Ar Faou eo aet ar maout ar wech-mañ. Kavet ‘vo ganeoc’h e-barzh sekredoù kegin e brezhoneg, unan evit bep miz gant tresadennoù brav plantoù gwez Breizh graet gant Aurore Colliou !\nDizagn ha pajenn-aozañ gant Romain Diguet.\nEmbannadur : Kuzul Skoazell Diwan Ar Faou\nBitrakoù Badj spilhenn “Deskiñ a ran brezhoneg”\nBitrakoù 6 gobeled du Gouel broadel ar brezhoneg (33 cl)\nBitrakoù Sac’h kaba e brezhoneg\nBitrakoù Badj spilhenn “Komz a ran brezhoneg”